Document ID: 32010R0086

KOMISSION ASETUS (EU) N:o 86/2010,
annettu 29 päivästä tammikuuta 2010,
neuvoston asetuksen (EY) N:o 1005/2008 liitteen I muuttamisesta kalastustuotteiden määritelmän osalta ja komission asetuksen (EY) N:o 1010/2009 muuttamisesta kolmansien maiden alusten tarkastuksia koskevan tiedonvaihdon ja saalistodistuksia koskevien hallinnollisten järjestelyjen osalta
EUROOPAN KOMISSIO, joka
ottaa huomioon Euroopan unionista tehdyn sopimuksen sekä Euroopan unionin toiminnasta tehdyn sopimuksen,
ottaa huomioon laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä 29 päivänä syyskuuta 2008 annetun neuvoston asetuksen (EY) N:o 1005/2008 (1) ja erityisesti sen 9 artiklan 1 kohdan, 12 artiklan 5 kohdan, 51 artiklan 3 kohdan ja 52 artiklan,
sekä katsoo seuraavaa:
(1)
Asetusta (EY) N:o 1005/2008 sovelletaan kalastustuotteisiin, jotka kuuluvat sen 2 artiklassa annetun määritelmän soveltamisalaan. Mainitun asetuksen liitteessä I luetellaan tuotteet, jotka jäävät kalastustuotteiden määritelmän ulkopuolelle. Kyseistä luetteloa voidaan tarkastella vuosittain uudelleen, ja sitä olisi nyt muutettava niiden uusien tietojen perusteella, joita on kerätty asetuksen (EY) N:o 1005/2008 20 artiklan 4 kohdassa säädetyn, kolmansien maiden kanssa tehdyn hallinnollisen yhteistyön mukaisesti.
(2)
Asetuksen (EY) N:o 1005/2008 soveltamista koskevista yksityiskohtaisista säännöistä 22 päivänä lokakuuta 2009 annetussa asetuksessa (EY) N:o 1010/2009 (2) vahvistetaan muun muassa seikat, jotka jäsenvaltioiden on otettava huomioon satamatarkastuksia tehdessään. Jotta jäsenvaltiot täyttäisivät mainitun asetuksen 4 artiklan c ja d alakohdassa säädetyt tarkastuksia koskevat ehdot, kolmansien maiden aluksille tehtyjä tarkastuksia koskevat tiedot olisi toimitettava sähköisesti komissiolle, joka välittää kyseiset tiedot muille jäsenvaltioille.
(3)
Hallinnolliset järjestelyt, joiden mukaisesti saalistodistukset laaditaan, varmennetaan tai toimitetaan sähköisesti tai korvataan sähköisillä jäljitysjärjestelmillä, joilla voidaan taata sama viranomaisten suorittaman valvonnan taso, luetellaan asetuksen (EY) N:o 1010/2009 liitteessä IX. Mainittua liitettä olisi päivitettävä, koska saalistodistusten osalta on sovittu uusia hallinnollisia järjestelyjä.
(4)
Asetuksia (EY) N:o 1005/2008 ja (EY) N:o 1010/2009 olisi sen vuoksi muutettava.
(5)
Tässä asetuksessa säädetyt toimenpiteet ovat kalastus- ja vesiviljelyalan hallintokomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Asetuksen (EY) N:o 1005/2008 muutokset
Muutetaan asetuksen (EY) N:o 1005/2008 liite I tämän asetuksen liitteen I mukaisesti.
2 artikla
Asetuksen (EY) N:o 1010/2009 muutokset
Muutetaan asetus (EY) N:o 1010/2009 seuraavasti:
1)
Lisätään 4 artiklaan kohta seuraavasti:
”Ensimmäisen kohdan c ja d alakohdan osalta jäsenvaltioiden on viipymättä ilmoitettava komissiolle tarkastetun kolmannen maan aluksen nimi ja lippuvaltio sekä tarkastuspäivä. Komissio välittää kyseiset tiedot muille jäsenvaltioille.”
2)
Muutetaan liite IX tämän asetuksen liitteen II mukaisesti.
3 artikla
Voimaantulo
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2010.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä tammikuuta 2010.

Labels: 10
12
5
6